“ดัชนีฮั่งเส็ง” ทรุด 778 จุด วิตกเหตุประท้วงฮ่องกง ฟากสายการบินแจ้งยกเลิก 200 เที่ยวบิน!
“ดัชนีฮั่งเส็ง” ทรุด 778 จุด วิตกเหตุประท้วงฮ่องกง ฟากสายการบินแจ้งยกเลิก 200 เที่ยวบิน!
“ดัชนีฮั่งเส็ง” ทรุด 778 จุด วิตกเหตุประท้วงฮ่องกง ฟากสายการบินแจ้งยกเลิก 200 เที่ยวบิน!
5 ส.ค. 2562

ผู้สื่อข่าวรายงานว่า ดัชนีฮั่งเส็งตลาดหุ้นฮ่องกงปิดเช้าปรับตัวลดลงอย่างหนัก เนื่องจากนักลงทุนมีความวิตกกังวลเกี่ยวกับเหตุการณ์ประท้วงในฮ่องกง ขณะที่ผู้ประท้วงจำนวนมากได้วางแผนชัตดาวน์ฮ่องกงด้วยการปักหลักชุมนุมอย่างต่อเนื่องในวันนี้
โดยดัชนีฮั่งเส็งร่วงลง 777.86 จุด หรือ 2.89% ปิดภาคเช้าที่ 26,140.72 จุด
ทั้งนี้ เหตุการณ์ประท้วงในฮ่องกงส่งผลให้การจราจรประสบภาวะปั่นป่วนในช่วงเช้าวันนี้ โดยผู้ที่เดินทางไปทำงานในช่วงเช้าต่างได้รับผลกระทบอย่างหนัก หลังรถไฟและรถบัสหยุดให้การบริการ ขณะที่ผู้ประท้วงบางกลุ่มได้ขวางไม่ให้รถไฟออกจากชานชาลา
ด้านรายงานระบุว่า เส้นทางการจราจรในฮ่องกงเป็นอัมพาตทั่วเมือง ขณะที่ผู้คนนับร้อยติดค้างอยู่ที่สนามบิน นอกจากนี้ รถไฟฟ้าที่เชื่อมท่าอากาศยานได้ปิดให้บริการในวันนี้ และสายการบินหลายแห่งได้ประกาศยกเลิกเที่ยวบินรวมกันกว่า 200 เที่ยว
อย่างไรก็ตาม โฆษกสนามบิน ออกมากล่าวเพียงว่า ขอให้ผู้โดยสารตรวจสอบว่าเที่ยวบินของตนเดินทางได้หรือไม่
ขณะที่คำประกาศจากการท่าอากาศยานฮ่องกง ระบุว่า การท่าฯแนะนำให้ประชาชนตรวจสอบข้อมูลเที่ยวบินล่าสุดจากสายการบิน และเดินทางมาสนามบินเฉพาะเมื่อได้รับการยืนยันที่นั่งและเวลาออกแล้วเท่านั้น